Arantza Burgoa Agirregomezkorta

**Arantza Burgoa Agirregomezkorta** (Ondarroa, 1965eko irailaren 7a) kirolaria eta gorputz hezkuntzako irakaslea da. Hainbat kiroletan ibili da gaztea zenetik, baina, gehiena, triatloian. Horrez gain, emakumeak espazio pribatuetan kirola egitetik espazio publikoetara ateratzeko proiektuak dinamizatzen ere badabil, hala nola, Aringaingan taldea.

## Biografia 
Gaztetan mendi irteerak egiten hasi zen Aurrera Mendi Taldearekin, eta beranduago, atletismo taldean ibili zen Zubi Zahar ikastolan, Jesus Mari Naberan ondarrutarraren eskutik. Diziplina bakar batean zentratu beharrean, zazpi diziplina jorratzen zituzten (heptatloia, alegia). Atletismoaren esparruan ia denetarik probatu ondoren, diziplina jakin bat aukeratzeko unea iritsi zen eta hesiak aukeratu eta, batez ere, 100 eta 400 metroko hesi-probak egin zituen. Horrez gain, kros probetan ere parte hartzen zuen. 

Ikastolatik institutura pasatu zenean, atletismoan jarraitu zuen, eta beste bi talde pasatu zituen: Zornotzako atletismo taldea eta Donostiako Atletico San Sebastian. Handik, Madrilera joan zen INEF ikastera, eta kirol-zientzietan lizentziatu zen. Madrilen ikasi bitartean, lehiatzen jarraitu zuen. 

Madrileko ikasketak amaitu ondoren, Ondarroara bueltatu zen, eta herrian bertan hasizen Gorputz Hezkuntzako irakasle lanean, Zubi Zahar ikastolan, hiru hilabetez. Hortik aurrera, oposizioak aterata, Bigarren Hezkuntzako irakasle lana egin zuen.

Madriletik itzulita, gainera, igeri taldeko nagusiak entrenatzen hasi zen. Ondarroako Igeri Taldean hasieratik izan dute emakumeek entrenatzaile ardura: Elena Fernandezen gidaritzan hasi zen martxan, gero Arantza Burgoa sartu zen eta, beranduago, haren ahizpa, Edurne Burgoa. Hezkuntzan eskolak ematen hasi zenean utzi zion Ondarroako igeri taldea entrenatzeari, eta haren lekukoa hartu zuen Edurne Burgoak.

Triatloian hasi aurretik, Durangon irakasle lanean zebilen bitartean, mendiarekin lotura estua zeukan lagun talde bat egin zuen, eta Indiara eta Nepalera joan ziren, baita Alpeetara eta Pirinioetara ere.

Kros mistoetan parte hartzen hasi zen, eta, 2009an Ondarroan jokatu zen triatloi herrikoian parte hartu ondoren, 2011n, triatloiak egiten: Senpereko triatloia, Mimizanekoa... Aurrena triatloi herrikoiak egin zituen; ondoren, sprintak, eta, pixkanaka, distantzia luzeagokoetan parte hartu zuen: triatloi olinpikoan, HALF distantziako triatloian eta Ironmanean. 

Triatloian ibili den bitartean, beste kirol proba batzuetan ere parte hartu izan du; igeriketa zeharkaldietan eta herri lasterketetan, esate baterako. Eta duatloiak ere egin ditu hainbat herritan: Zornotzan, Azkoitian, Ermua eta Basaurin, adibidez. 

### Palmaresa triatloian (aukeraketa) 
* 2016ko uztailaren 10ean Ironmana egin zuen Gasteizen; 12:05:18ko denbora behar izan zuen. Hirugarren sailkatu zen kategoria absolutuan Euskadi mailan, eta lehena bere adin tartean. Gainera, urte horretan, Bizkaiko triatloi zirkuituko V3 kategoriako emakume onena izan zen.

### Bultzatutako proiektuak 
Arantza Burgoak hainbat proiektutan parte hartu du, eta emakumeak kirola kalean egitera bultzatu ditu.
thumb|300x300px|Zilarrezko Antxoa saria Arantza Burgoari
#### Kalamendira ondarrutar bat egunero 
2011n, udalean kirol zinegotzi ardura hartu zuen (EH Bilduren zerrendan zegoen). Kanpainen bidez jendea kirolera bultzatu nahi izan zuen udal taldeak. Agintaldi horretan erronka bat antolatu zuten: urtebetean egunero Kalamendira ondarrutar bat igotzea. Horren bidez, neskak mendian kirola egitera ere animatu nahi izan zituen.

#### Nesken taldeak kirol taldeetan 
Sasoi hartan, Aurrera Kirol Elkarteari eta Ondarroa Arraun Elkarteari nesken taldeak ateratzeko eskatu zieten. Bi elkarteek sortu zituzten nesken taldeak. 

#### Aringaingan proiektua 
Beranduago, Ondarroako Udaleko Berdintasun Sailak Aringaingan proiektua dinamizatzeko proposatu zion: emakumeak herrian aringa-aringan egitera irteteko ekimena. 2014an hasi zen Burgoa proiektu horrekin, eta aurrera egin zuen arrakastaz: emakumeak Lilatoian ez ezik, bestelako lasterketa eta triatloietan parte hartzera iritsi ziren.

## Sariak 
* 2015eko emakumezko kirolaria izendatu zuen Ondarroako Udalak.
* 2025eko Antxoa Egunean omenaldia egin zion Ondarroako Udalak Burgoari: Zilarrezko Antxoa saria eman zion, kirol ibilbidea eta berdintasunerako lana eskertu eta aitortzeko.

## Erreferentziak 
## Kanpo estekak